Die boodskap van die reënboog - Jaco Kruger
Lees:	Genesis 9:8-17
1.	Het God sy rug op die aarde gedraai?
In 1802 skryf 'n Engelse biskop, William Paley, dat 'n mens die skepping met 'n horlosie kan vergelyk. Dink aan so 'n groot ou sakhorlosie aan 'n ketting wat 'n mens in daardie tyd gekry het. Sê nou maar, het Paley gesê, jy stap in 'n veld en jy kom op hierdie horlosie af. Selfs al het jy nog nooit vantevore 'n horlosie gesien nie, dan sal die fyn ontwerp, die presiesheid waarmee die ratjies draai, ens. jou laat besef dat iemand hierdie horlosie gemaak het. Dit kon nie maar vanself so aanmekaar gespring het nie. Net so, het Paley toe voortgegaan, as 'n mens na die skepping kyk – hoe wonderlik al die verskillende sisteme saamwerk – dan sal jy moet erken dat die heelal deur 'n God geskep is. So het hy die bestaan van God probeer bewys. Die probleem is net: as 'n mens 'n horlosie in 'n veld optel, dan is daar ten minste een ander feit wat jou ook in die gesig staar. Die een aan wie die horlosie behoort is nie daar nie. Hy het óf die horlosie verloor, óf dit weggegooi. Is dit ook hoe ons oor God moet dink? Dat God die skepping gemaak het, dit soos 'n horlosie opgewen het, en dit toe iewers gelos het dat dit nou maar volgens sy eie wette voortgaan. Maar God self het niks meer met die skepping te make nie. Hy is weg.
Gewen vir Christus - Jaco Kruger
Lees:	1 Korintiërs 9:19-27
1.	Om te wen
Wat sou hierdie woorde beteken wat Paulus hier sê dat hy mense vir Christus wil wen? Gewoonlik wanneer mens hierdie verse lees, dan dink jy meer daaroor dat Paulus sê hy wil vir die Jode soos 'n Jood word, vir die swakkes wil hy swak word, vir die sonder die wet wil hy soos hulle word, want mens is nogal geneig om te dink dat hier vir ons een of ander model of beginsel gegee word om na mense wat nie glo nie uit te reik. Maar tog, moet ons nie meer aandag gee aan daardie kort deeltjie wat elke keer aan die einde staan nie: "om hulle te wen", om hulle oor te wen, om hulle vir Christus te wen. Wat sou dit beteken om vir Christus gewen te word?
God op 'n veilige afstand? Jaco Kruger
1. 'n Altaar aan 'n onbekende god?
'n Altaar aan 'n onbekende god! Hoekom sal 'n mens so 'n altaar wil bou? Hoekom sal 'n mens iets te doen hê met 'n god wat onbekend is vir jou? Wel, die rede waarom die mense van die stad Atene destyds ook 'n altaar aan 'n onbekende god tussen al hulle ander tempels en altare gehad het, was waarskynlik dat dit 'n soort versekeringspolis moes wees. Die mense van die Griekse wêreld van destyds het geglo dat daar baie gode is, en dat hierdie gode baie soos ons mense optree. So was die gode baie gesteld op eer, en 'n god sou sommer vinnig jaloers word as hy of sy nie die eer kry wat hulle toekom nie. Daarom dat die Ateners eerder veilig wou speel, en ook 'n altaar aan 'n onbekende god opgerig het, waar hulle dan offers gebring het – net vir in geval hulle vergeet het om een van die baie gode te vereer vir wie hulle moes vereer. Lekker belaglik, nè... of is dit? Is daar nie dalk iets daarvan in vandag se wêreld en in ons eie lewens nie?